AARHUS: Der er cykelstier og andre forbedringer til cyklister på vej mange steder i Aarhus Kommune.

For nu har Aarhus Byråd nemlig vedtaget, hvordan Cykelhandlingsplan 2017’s 84,2 millioner kr. skal bruges.

Men dermed også hvor de ikke skal bruges.

Og det vil garanteret vække skuffelse i Borum, at der heller ikke denne gang blev råd til en cykelsti på den 2,7 kilometer lange strækning af Borumvej mellem Borum og Viborgvej.

For Borum har stået i kø til at få en cykelsti, siden Borum Borgerforening sammen med Herskind Beboer- og Grundejerforening 20. august 1989 gik til det hedengangne Århus Amt med ønsket om at få en cykelsti.

Og ifølge Keld Hvalsø (EL) fik Borum i 2006 faktisk løfte om, at byen nok skulle få sin cykelsti.

- Det løfte skal simpelthen indfries. Vi kan ikke tillade os at stå og sige, at vi vil lave en cykelsti til et lokalområde og så blive ved med at sylte den, sagde Keld Hvalsø.

Knud N. Mathiesen (DF) var helt enig. Han udtrykte håb om, at det vil lykkes at få cykelstien til Borum anlagt, når Viborgvej skal udvides.